
มท.1 เน้นย้ำ "ไทยนิยม ยั่งยืน" มุ่งใช้หลักประชารัฐ โดยบูรณาการทุกภาคส่วน เพื่อแก้ไขปัญหาให้ประชาชน ลดความเหลื่อมล้ำ

[bookmark: _GoBack]วันนี้ (30 ม.ค.2561) เวลา 14.30 น. ณ ตึกสันติไมตรีหลังใน ทำเนียบรัฐบาล พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมหารือเพื่อวางกรอบแนวทางในการปฏิบัติงานตามโครงการไทยนิยม ยั่งยืน โดยมี นายกอบศักดิ์ ภูตระกูล รัฐมนตรีประจำสำนักนายกรัฐมนตรี นายสุธี มากบุญ รัฐมนตรีช่วยว่าการกระทรวงมหาดไทย ปลัดกระทรวง และผู้แทนส่วนราชการที่เกี่ยวข้อง เข้าประชุม
       พลเอก อนุพงษ์ฯ กล่าวว่า การบริหารราชการแผ่นดินต้องเป็นไปตามกรอบของยุทธศาสตร์ชาติ 20 ปี  แผนพัฒนาเศรษฐกิจและสังคมแห่งชาติ ฉบับที่ 12 และนโยบายความมั่นคงแห่งชาติ พ.ศ.2558-2564 โดยทุกส่วนราชการต้องดำเนินการให้สอดคล้องกับกรอบดังกล่าว และดำเนินการตามอำนาจหน้าที่ (function) ตามนโยบาย (agenda) นำไปสู่การปฏิบัติในระดับพื้นที่ (area) โดยหลักการสำคัญของโครงการไทยนิยม ยั่งยืน คือ การใช้หลัก "ประชารัฐ" มุ่งเน้นการทำประชาคมและประสานการบูรณาการของทุกภาคส่วนในพื้นที่ เพื่อตอบสนองต่อความต้องการของประชาชนอย่างแท้จริงภายใต้กรอบหลักการในการดำเนินงาน 10 เรื่องสำคัญ ได้แก่ (1) สัญญาประชาคมผูกใจไทยเป็นหนึ่ง (2) คนไทยไม่ทิ้งกัน (3) ชุมชนอยู่ดีมีสุข (4) วิถีไทยวิถีพอเพียง (5) รู้สิทธิ รู้หน้าที่ (6) รู้กลไกการบริหารราชการ (7) รู้รักประชาธิปไตยไทยนิยม (8) รู้เท่าทันเทคโนโลยี (9) ร่วมแก้ไขปัญหายาเสพติด และ (10) งานตามภารกิจของส่วนราชการ/หน่วยงาน ทั้งนี้ มีกำหนดการประชุมมอบนโยบายและแนวทางการขับเคลื่อนการพัฒนาประเทศตามโครงการไทยนิยม ยั่งยืน โดยเชิญผู้ว่าราชการจังหวัด นายอำเภอ และส่วนราชการที่เกี่ยวข้อง เพื่อชี้แจงรายละเอียดแนวทางการขับเคลื่อนในระดับพื้นที่ในวันศุกร์ที่ 9 กุมภาพันธ์ 2561 โดยเชิญนายกรัฐมนตรีเป็นประธาน
         จากนั้น หัวหน้าส่วนราชการ และผู้แทนส่วนราชการที่เกี่ยวข้อง อาทิ ปลัดกระทรวงกลาโหม ผู้อำนวยการสำนักงบประมาณ ผู้แทนกระทรวงเกษตรและสหกรณ์ ผู้แทนปลัดกระทรวงดิจิทัลเพื่อเศรษฐกิจและสังคม ฯลฯ ได้นำเสนอหลักการและแนวทางการบูรณาการเพื่อวางกรอบแนวทางในการปฏิบัติงานโดยบูรณาการร่วมกับคณะกรรมการระดับต่าง ๆ ตามกลไกการทำงานของโครงการไทยนิยม ยั่งยืน
         สุดท้าย พลเอก อนุพงษ์ฯ กล่าวเพิ่มเติมว่า ขอให้ทุกส่วนราชการได้บูรณาการร่วมกันและนำกรอบหลักการในการดำเนินงาน 10 เรื่องสำคัญไปขับเคลื่อนในระดับพื้นที่เพื่อให้เกิดผลอย่างเป็นรูปธรรม และจะต้องสร้างกลไกการบริหารโครงการ การติดตามงาน และบูรณาการในระดับพื้นที่อย่างต่อเนื่อง เพื่อรับฟังความคิดเห็นและตอบสนองความต้องการพัฒนาและแก้ไขปัญหาของประชาชน







